Război în Israel, ziua 226. Tensiunile ajung la un alt nivel. Ministrul Benny Gantz amenință cu demisia
- Mădălina Sfrijan
- 20 mai 2024, 06:45
Război în Israel, ziua 226. Un atac aerian israelian a provocat moartea a 31 de persoane. Victimele se aflau în tabăra de refugiați de la Nuseirat. Totodată, alte 20 de persoane au fost rănite. Tensiunile se adâncesc în Cabinetul de Război, după ce ministrul Benny Gantz a amenințat cu demisia.
Război în Israel, ziua 226. Atac în centrul Gazei
Conform reprezentanților spitalului Al-Aqsa de la Deir el-Balah, 20 de persoane au murit în urma atacului. De asemenea, mai multe persoane au fost rănite.
„Echipele Protecţiei civile au găsit 31 de morţi şi 20 de răniţi într-o casă care aparţinea familiei Hasan, vizată de forţele de ocupaţie israeliană în tabăra de refugiaţi de la Nuseirat”, informează Protecţia civilă din Gaza.
Instituția a transmis că operațiunile de căutare ale celor dispăruți vor continua.
Diviziune în structura de conducere a statului
Benny Gantz a avertizat că va demisiona din guvern, impunând o condiție principală. Oficialul a cerut Executivului să adopte un nou plan referitor la situația din Gaza. Odată cu această decizie, premierul Benjamin Netanyahu ar urma să devină mai dependent de aliații săi de dreapta.
Planul expus de ministrul Gantz include returnarea ostaticilor, încetarea dominaţiei Hamas, și demilitarizarea Gazei. Totodată, acesta a cerut și stabilirea unei administraţii a afacerilor civile, incluzând cooperarea americană, europeană, arabă şi palestiniană.
Război în Israel, ziua 226. Cifrele groazei, anunțate de ONU
După șapte luni de la începutul conflictului, tensiunile continuă în Gaza. Duminică, UNRWA, agenția ONU pentru refugiații palestinieni implicată într-un imens scandal de cooperare cu teroriștii, susține că aproximativ 800.000 de persoane au fugit din Rafah.
„La Rafah,800.000 de persoane (…) au fost nevoite să fugă de când forţele israeliene au început operaţiunea militară în zonă, la 6 mai. Ca răspuns la ordinele de evacuare prin care li se cerea oamenilor să fugă în aşa-zisele zone sigure, aceştia s-au îndreptat în principal către zone din centrul Fâşiei Gaza şi către Khan Younès, inclusiv în clădiri distruse”, mai susține reprezentantul agenției ONU acuzate de colaborare cu teroriștii palestinieni.